Document ID: 32012R0446

DELEGIRANA UREDBA KOMISIJE (EU) št. 446/2012
z dne 21. marca 2012
o dopolnitvi Uredbe (ES) št. 1060/2009 Evropskega parlamenta in Sveta glede regulativnih tehničnih standardov za vsebino in obliko rednega poročanja podatkov o bonitetnih ocenah, ki jih bonitetne agencije predložijo Evropskemu organu za vrednostne papirje in trge
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1060/2009 Evropskega parlamenta in Sveta z dne 16. septembra 2009 o bonitetnih agencijah (1), zlasti točke (e) člena 21(4) Uredbe,
ob upoštevanju naslednjega:
(1)
V skladu s točko (e) člena 21(4) Uredbe (ES) št. 1060/2009 Evropski organ za vrednostne papirje in trge (ESMA) do 2. januarja 2012 Komisiji v potrditev predloži osnutke regulativnih tehničnih standardov za vsebino in obliko podatkov o bonitetnih ocenah, ki jih morajo bonitetne agencije redno poročati ESMA. To redno poročanje naj bi ESMA omogočilo, da izpolni svoje naloge v zvezi s stalnim nadzorom bonitetnih agencij, kot ga določa člen 21(1) navedene uredbe.
(2)
Podatki o bonitetnih ocenah bi morali ESMA omogočiti, da natančno nadzoruje ravnanje in dejavnosti bonitetnih agencij, tako da se bo ob dejanskih ali morebitnih kršitvah zahtev Uredbe (ES) št. 1060/2009 lahko nemudoma odzvala. Zato bi bilo treba bonitetne ocene ESMA praviloma poročati mesečno. Vendar pa bi zaradi zagotavljanja sorazmernosti morale bonitetne agencije, ki imajo manj kot 50 zaposlenih in ki niso del skupine, podatke o bonitetnih ocenah sporočati vsaka dva meseca in ne vsak mesec. ESMA bi lahko še vedno zahtevala, da takšne bonitetne agencije, glede na število in vrsto bonitetnih ocen ter zapletenost bonitetnih analiz, pomembnost ocenjevanih instrumentov ali izdajateljev in primernost bonitetnih ocen, da se uporabljajo za namene iz Direktive 2006/48/ES Evropskega parlamenta in Sveta (2), poročajo mesečno.
(3)
Podatki, ki se bodo poročali, bi morali biti pripravljeni v standardni obliki, da jih bo ESMA lahko avtomatično prejela in obdelala v svojih notranjih sistemih. Zaradi tehničnega napredka, bo ESMA morda morala posodobiti nekatera tehnična navodila za poročanje glede prenosa ali oblike datotek, ki jih morajo predložiti bonitetne agencije, in navodila sporočiti s posebnimi sporočili ali smernicami.
(4)
Da bi bili sporočeni podatki o bonitetnih ocenah popolni in pravilni ter da bi se upoštevali prihodnji dogodki na finančnih trgih, je pomembno, da se bonitetnim agencijam omogoči, da razvijejo ustrezne sisteme in postopke v skladu s tehničnimi specifikacijami ESMA. Zaradi tega bo Uredba začela veljati šele šest mesecev po objavi. Medtem bi morale bonitetne agencije podatke o bonitetnih ocenah redno poročati v skladu z obstoječimi smernicami Odbora evropskih zakonodajalcev za vrednostne papirje.
(5)
Bonitetne agencije, ki so del skupine, bi morale podatke o bonitetnih ocenah ESMA sporočati ločeno ali pooblastiti eno od drugih agencij v skupini, da podatke predloži v imenu vseh članic skupine, za katere se zahteva poročanje.
(6)
Ta uredba temelji na osnutkih regulativnih tehničnih standardov, ki jih je ESMA Komisiji predložila v skladu s členom 10 Uredbe (EU) št. 1095/2010 Evropskega parlamenta in Sveta (3).
(7)
ESMA je o osnutkih regulativnih tehničnih standardov, na katerih temelji ta uredba, opravila javna posvetovanja, analizirala morebitne s tem povezane stroške in koristi ter zahtevala mnenje Interesne skupine za vrednostne papirje in trge, ustanovljene v skladu s členom 37 Uredbe (EU) št. 1095/2010 -
SPREJELA NASLEDNJO UREDBO:
Člen 1
Predmet
Ta uredba določa vsebino in obliko rednega poročanja podatkov o bonitetnih ocenah, ki jih bonitetne agencije predložijo za potrebe stalnega nadzora, ki ga bo v skladu s točko (e) člena 21(4) Uredbe (ES) št. 1060/2009 izvajal Evropski organ za vrednostne papirje in trge (ESMA).
Člen 2
Načela poročanja
1. Bonitetne agencije izpolnjujejo zahteve te uredbe in so odgovorne za točnost in popolnost podatkov, ki jih sporočijo ESMA.
2. Pri skupini bonitetnih agencij lahko članice skupine eno od njih pooblastijo, da poročila, ki jih določa ta uredba, predloži v imenu skupine in v imenu drugih članic skupine. Vsaka bonitetna agencija, v katere imenu se poročilo predloži, se navede v podatkih, ki se predložijo ESMA.
3. Poročila, predložena v skladu s to uredbo, se predložijo mesečno in vsebujejo podatke o bonitetnih ocenah za predhodni koledarski mesec.
4. Bonitetne agencije, ki imajo manj kot 50 zaposlenih in ki niso del skupine bonitetnih agencij, lahko poročila, ki vsebujejo podatke o bonitetnih ocenah za predhodna koledarska meseca, predložijo vsake dva meseca, razen če ESMA bonitetno agencijo obvesti, da zaradi vrste, zapletenosti in obsega bonitetnih ocen potrebuje mesečna poročila.
5. Poročila se ESMA predložijo v petnajstih dneh od konca obdobja poročanja.
6. Bonitetne agencije ESMA nemudoma obvestijo o kakršnih koli izjemnih okoliščinah, zaradi katerih začasno ne morejo poročati v skladu s to uredbo oziroma lahko poročajo samo z zamudo.
Člen 3
Podatki, ki se sporočajo
1. Ob koncu prvega obdobja poročanja bonitetna agencija v poročilo za ESMA vključi kvalitativne podatke iz tabele 1 Priloge. Če se ti podatki v kasnejšem obdobju poročanja spremenijo, se novi podatki sporočijo ESMA.
2. Bonitetne agencije predložijo podatke iz tabele 2 Priloge za vsako bonitetno dejanje, ki ga izvede bonitetna agencija, določeno v tabeli, in za vsako bonitetno oceno, na katero se tako bonitetno dejanje nanaša. Bonitetna dejanja, ki jih je treba sporočiti, se nanašajo na bonitetne ocene, ki jih bonitetna agencija izda ali potrdi.
3. Če se v obdobju poročanja ne izvede nobeno bonitetno dejanje iz tabele 2, bonitetni agenciji podatkov v zvezi s tem ni potrebno predložiti.
4. Podatki iz tabel 1 in 2 Priloge se ESMA predložijo v ločenih datotekah. Kvalitativni podatki iz tabele 1 se predložijo pred podatki iz tabele 2.
Člen 4
Razredi bonitetnih ocen
1. Bonitetna agencija bonitetne ocene, o katerih poroča, razporedi v naslednje razrede:
(a)
bonitetne ocene gospodarskih družb;
(b)
bonitetne ocene strukturiranih finančnih instrumentov;
(c)
bonitetne ocene držav in javnih financ;
(d)
bonitetne ocene kritih obveznic.
2. Za namene odstavka 1 se bonitetne ocene strukturiranih finančnih instrumentov nanašajo na finančne instrumente ali druga sredstva, ki so rezultat posla ali sheme listinjenja iz člena 4(36) Direktive 2006/48/ES.
Pri poročanju bonitetnih ocen strukturiranih finančnih instrumentov bonitetna agencija oceno razporedi v eno od naslednjih skupin naložb:
(a)
vrednostni papirji, zavarovani s premoženjem. V to skupino naložb spadajo naslednje podskupine: posojila za nakup avtomobila/ladje/letala, študentska posojila, potrošniška posojila, posojila za zdravljenje, posojila za nakup montažne hiše na kolesih (manufactured housing loans), posojila za filmsko produkcijo, posojila za javne službe (utility loans), leasing opreme, faktoring iz naslova kreditnih kartic, davčne izvršbe, slaba posojila, zapisi s kreditno navezavo, posojila za nakup avtodoma in terjatve do kupcev;
(b)
s stanovanjsko hipoteko zavarovani vrednostni papirji. V to skupino naložb spadajo naslednje podskupine: prvorazredni vrednostni papirji, zavarovani s stanovanjsko hipoteko, neprvorazredni vrednostni papirji, zavarovani s stanovanjsko hipoteko, ter hipotekarna posojila (home equity loans);
(c)
vrednostni papirji, zavarovani s hipoteko na poslovno nepremičnino. V to skupino naložb spadajo naslednje podskupine: posojila za prodajne ali poslovne prostore, bolnišnice, domove za nego, skladiščne objekte, hotele, oskrbne domove, industrijo in večstanovanjske objekte;
(d)
z dolžniškimi instrumenti zavarovani finančni instrumenti (CDO). V to skupino naložb spadajo naslednje podskupine: s posojilom zavarovani finančni instrumenti, z obveznicami zavarovani finančni instrumenti, z dolžniškimi instrumenti zavarovani sintetični finančni instrumenti (CSO), z dolžniškimi instrumenti zavarovani enotranšni finančni instrumenti, z investicijskimi skladi zavarovani finančni instrumenti, z dolžniškimi instrumenti zavarovani finančni instrumenti vrednostnih papirjev, zavarovanih s premoženjem, in finančni instrumenti, zavarovani z dolžniškimi instrumenti finančnih instrumentov, zavarovanih z dolžniškimi instrumenti (CDOs of CDOs);
(e)
s premoženjem zavarovani vrednostni papirji;
(f)
drugi strukturirani finančni instrumenti, ki ne spadajo v navedene skupine naložb, vključno s strukturiranimi kritimi obveznicami, strukturiranimi investicijskimi instrumenti, vrednostnimi papirji, povezanimi z zavarovalnim tveganjem, in ponudniki izvedenih finančnih instrumentov.
3. Bonitetne ocene kritih obveznic se nanašajo na krite obveznice, ki niso vključene v seznam skupin naložb za bonitetne ocene strukturiranih finančnih instrumentov iz odstavka 2.
Člen 5
Poročevalni postopki
1. Bonitetne agencije predložijo datoteke s podatki v skladu s shemami XML, ki jih je zagotovila ESMA, in pri tem uporabljajo sistem poročanja, ki ga je uvedla ESMA. Datoteke poimenujejo v skladu s pravili o poimenovanju, ki jih določi ESMA.
2. Bonitetne agencije datoteke, ki jih pošljejo in prejmejo od ESMA, hranijo v elektronski obliki vsaj pet let. Datoteke na njeno zahtevo predložijo ESMA.
3. Če bonitetna agencija odkrije stvarne napake v sporočenih podatkih, ustrezne podatke razveljavi in jih nadomesti.
4. Za razveljavitev podatkov bonitetna agencija ESMA pošlje datoteko, ki vključuje polja iz tabele 3 Priloge. Po razveljavitvi prvotnih podatkov bonitetna agencija pošlje novo različico podatkov, pri čemer uporabi datoteko, ki vključuje polja iz tabele 1 oziroma po potrebi tabele 2.
Člen 6
Začetek veljavnosti
Ta uredba začne veljati šest mesecev po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 21. marca 2012

Labels: 4
19
10
12
15